जानिए 3 दशक पहले अजेय कहलाने वाली टीम आज इतनी कमजोर कैसे हो गई
West Indies Cricket Team Story - Rise and Fall of West Indies Cricket. वेस्टइंडीज क्रिकेट टीम वनडे वर्ल्ड कप के लिए क्वालिफाई नहीं कर सकी। टीम ने 2022 का टी-20 वर्ल्ड कप भी मिस किया और टीम 2017 में ICC की चैम्पियंस ट्रॉफी भी हार गई।
टीम इंडिया आज से वेस्टइंडीज के खिलाफ 2 टेस्ट की सीरीज का पहला मुकाबला खेलेगी। टेस्ट के बाद 3 वनडे और 5 टी-20 भी होंगे। वनडे वर्ल्ड कप के अहम साल में टीम एक महीने वेस्टइंडीज के खिलाफ क्रिकेट खेलेगी। उसी वेस्टइंडीज के खिलाफ जो वर्ल्ड कप के क्वालिफायर स्टेज तक को पार नहीं कर सकी।
वेस्टइंडीज अक्टूबर 2002 से भारत को एक भी टेस्ट मैच नहीं हरा सका। अन्य टीमों के खिलाफ भी कैरेबियाई टीम बहुत अच्छा खेल नहीं दिखा पाती है। इस टीम के हालात हमेशा से इतने खराब नहीं रहे। 1975 से 1995 तक कैरेबियाई टीम ने कमाल का खेल दिखाया था और वनडे-टेस्ट दोनों फॉर्मेट में सबसे आगे रही।
आगे स्टोरी में हम क्रिकेट में वेस्टइंडीज के राइज और फॉल के बारे में जानेंगे। यानी हम जानेंगे कि वेस्टइंडीज की टीम कब और कैसे सबसे बेहतर टीम बनी और क्यों आज यह इतना पतन देख रही है।
भारत से पहले क्रिकेट खेलना शुरू किया
वेस्टइंडीज क्रिकेट टीम ने 23 जून 1928 को पहला टेस्ट मैच इंग्लैंड के खिलाफ लॉर्ड्स में खेला। वह टेस्ट क्रिकेट खेलने वाली चौथी टीम बनी। उनसे पहले इंग्लैंड, ऑस्ट्रेलिया और साउथ अफ्रीका ने ही क्रिकेट खेलना शुरू किया। भारत ने भी 1932 में पहला टेस्ट खेला। पाकिस्तान, न्यूजीलैंड, श्रीलंका और जिम्बाब्वे जैसे देशों ने भी वेस्टइंडीज के बाद ही अपना क्रिकेट शुरू किया।
वेस्टइंडीज को पहली टेस्ट जीत भी फरवरी 1930 में इंग्लैंड के खिलाफ मिली। फरवरी 1931 में टीम ने ऑस्ट्रेलिया को भी पहली बार टेस्ट मैच हराया।
गोरों को हराने के लक्ष्य से टीम मजबूत हुई
1952 तक वेस्टइंडीज में कई अंग्रेज और 'व्हाइट प्लेयर्स' भी खेला करते थे। 1952 के बाद साउथ अमेरिका में मौजूद कई आईलैंड्स को अंग्रेजों ने आजाद कर दिया। 1958 से 1962 के बीच इन्हीं आईलैंड्स ने वेस्टइंडीज क्रिकेट बोर्ड को स्थापित किया। इनमें त्रिनिदाद & टोबैगो, बारबाडोस, पोर्ट ऑफ स्पेन और जमैका शामिल थे।
इन्हीं आईलैंड के प्लेयर्स ने वेस्टइंडीज क्रिकेट को नई दिशा दी। 1971 में वनडे क्रिकेट भी शुरू हो गया और 1974 में गुयाना, एंटीगुआ, डोमिनिका, सेंट किट्स एंड नेविस और सेंट लुसिया जैसे आईलैंड्स को भी आजादी मिल गई।
1975 में वनडे वर्ल्ड कप होना था, तब क्लाइव लॉयड ने अलग-अलग आईलैंड्स से खिलाड़ी इकट्ठा किए और उन्हें मिलाकर वेस्टइंडीज टीम बनाई। टीम में इंग्लैंड और ऑस्ट्रेलिया के गोरों (व्हाइट प्लेयर्स) के खिलाफ गुस्सा था। टीम उन्हें हराने के उद्देश्य से वर्ल्ड कप खेलने उतरी और सभी मैच जीतकर चैंपियन भी बनी। वेस्टइंडीज ने फाइनल में ऑस्ट्रेलिया को ही 17 रन से हराया। टीम इस दौरान विवियन रिचर्ड्स, गॉर्डन ग्रीनिज, डेसमंड हैंस और कप्तान लॉयड जैसे बैटर्स के कारण बेहद मजबूत थी।
ऑस्ट्रेलियाई बॉलर्स के बाउंसर अटैक ने विंडीज को मजबूत बनाया
वर्ल्ड कप के ठीक बाद 1975 में कैरेबियाई टीम ऑस्ट्रेलिया में 6 टेस्ट का दौरा करने गई। यहां ऑस्ट्रेलियाई गेंदबाजों ने वर्ल्ड कप में मिली हार का बदला लिया और कैरेबियाई बैटर्स पर लगातार बाउंसर्स से अटैक किया। टीम को नतीजे भी मिले और ऑस्ट्रेलिया ने वर्ल्ड चैंपियन वेस्टइंडीज को 5-1 से सीरीज में करारी हार चखाई।
ऑस्ट्रेलिया से मिली हार का गुस्सा कैरेबियाई कप्तान लॉयड में इस कदर समाया कि उन्होंने भी अपनी टीम में खतरनाक पेसर्स की यूनिट तैयार कर ली। टीम में एंडी रॉबर्ट्स, मैल्कम मार्शल, जोएल गार्नर और माइकल होल्डिंग जैसे तेज गेंदबाज शामिल हुए। इनके बाद कर्टनी वॉल्श और कर्टली एम्ब्रोस ने भी विपक्षी बैटर्स को अपनी पेस और बाउंस से डरा कर रखा।
खतरनाक बॉलिंग अटैक के दम पर वेस्टइंडीज ने 1978 से 1992 तक ऑस्ट्रेलिया के खिलाफ एक भी टेस्ट सीरीज नहीं गंवाई। दोनों देशों के बीच इस दौरान 8 टेस्ट सीरीज खेली गईं, 7 वेस्टइंडीज ने जीतीं, जबकि एक सीरीज ड्रॉ रही। ऑस्ट्रेलिया से तो टीम ने हिसाब बराबर किया ही, टीम ने इंग्लैंड को भी नहीं बख्शा। 1974 से 1998 तक दोनों के बीच 12 टेस्ट सीरीज खेली गईं, इंग्लैंड इनमें से एक भी नहीं जीत सका। 9 सीरीज विंडीज ने जीतीं, जबकि 3 ड्रॉ रहीं।
1979 में वर्ल्ड कप जीता, 1983 में रनर-अप रहे 
अपनी बैटिंग और बॉलिंग दोनों डिपार्टमेंट में मजबूत हो चुकी वेस्टइंडीज 1979 में फिर एक बाद दावेदार बनकर वर्ल्ड कप खेलने उतरी। इस बार टीम ने फाइनल में इंग्लैंड को 92 रन के बड़े अंतर से हराया। विंडीज की मजबूत टीम 1983 के वर्ल्ड कप में भी फेवरेट बनकर उतरी, लेकिन फाइनल में भारत के खिलाफ हार गई।
टीम वर्ल्ड कप जरूर हार गई, लेकिन टेस्ट क्रिकेट में अपना दबदबा कम नहीं होने दिया। टीम ने 1984 में तो इंग्लैंड और ऑस्ट्रेलिया जैसी टीमों के खिलाफ लगातार 11 टेस्ट मैच जीते। टीम ने इस दौरान लगातार 7 टेस्ट सीरीज भी जीतीं।
ग्राफिक में समझें वेस्टइंडीज क्रिकेट के राइज के 5 कारण...
डाउनफॉल वनडे क्रिकेट से शुरू हुआ
वेस्टइंडीज क्रिकेट टीम अपने गेंदबाजों के दम पर टेस्ट क्रिकेट पर राज करने लगी, लेकिन 1983 के वर्ल्ड कप फाइनल में हार के बाद विंडीज क्रिकेट को वनडे में चोट पहुंची। लॉयड ने संन्यास ले लिया। विवियन रिचर्ड्स ने कमान संभाली और टीम 1987 के वर्ल्ड कप में ग्रुप स्टेज भी क्लियर नहीं कर सकी। 1991 में रिचर्ड्स ने भी संन्यास ले लिया और 1992 में भी टीम वनडे वर्ल्ड कप के ग्रुप स्टेज से ही बाहर हो गई।
लारा, वॉल्श और एम्ब्रोस युग ने पटरी पर लाने की कोशिश की
रिचर्ड्स, लॉयड जैसे बैटर्स के साथ गार्नर, होल्डिंग, रॉबर्ट्स जैसे गेंदबाजों ने भी संन्यास ले लिया। जिसका असर टीम के वनडे गेम पर पड़ा। ट्रांजिशन पीरियड में टीम को ब्रायन लारा और शिवनारायण चंद्रपॉल के रूप में बेहतरीन बैटर मिले, जिन्हें कर्टनी वॉल्श, कर्टली एम्ब्रोस और इयन बिशप जैसे गेंदबाजों ने सपोर्ट किया। इनके सहारे टीम टेस्ट में बेहतरीन परफॉर्म करती रही।
लगातार 2 वर्ल्ड कप में खराब परफॉर्म करने के बाद टीम 1996 में सेमीफाइनल तक पहुंची, लेकिन ऑस्ट्रेलिया के खिलाफ हार गई। टीम 1998 में शुरू हुई ICC की चैम्पियंस ट्रॉफी में रनर-अप रही। 2004 में टीम ने लारा की कप्तानी में चैम्पियंस ट्रॉफी जीती और 2006 में टीम फिर रनर-अप रही।
वर्ल्ड कप में बिखरे, टेस्ट क्रिकेट में खत्म ही हो गए 
वेस्टइंडीज टीम में कई दिग्गज बैटर्स रहे, लेकिन टीम ने अपने तेज गेंदबाजों के दम पर ही वर्ल्ड क्रिकेट पर राज किया। 2001 में वॉल्श और एम्ब्रोस ने संन्यास ले लिया। यहां से टीम में क्रिस गेल, मार्लोन सैम्युल्स, रामनरेशन सरवन जैसे बैटर्स आए, लेकिन बॉलर्स कमजोर पड़ गए।
साल 2000 तक जहां टीम में 350 से ज्यादा विकेट लेने वाले 3 बॉलर्स थे और बाकी गेंदबाजों का खौफ ही काफी था, वहीं 2001 से अब तक टीम का कोई भी बॉलर 300 से ज्यादा टेस्ट विकेट नहीं ले सका। यहां तक कि बाकी बॉलर्स में कोई 200 टेस्ट विकेट भी नहीं ले सका है। टीम 2003 के बाद से 21.35% टेस्ट मैच ही जीत सकी है।
2 टी-20 वर्ल्ड कप जीते, 3 ICC टूर्नामेंट में क्वालिफाई नहीं कर सके
पिछले 2 दशक से अपने क्रिकेट के आखिरी फेज में चल रहा वेस्टइंडीज क्रिकेट अब खत्म होने की कगार पर है। टेस्ट के इस फुल मेंबर बोर्ड की हालत एसोसिएट देशों से भी खराब है। टीम ने 2012 और 2016 में टी-20 वर्ल्ड कप जरूर जीता, लेकिन क्रिकेट के सबसे ट्रैडीशनल फॉर्मेट वनडे और टेस्ट में टीम के हालात बद से बदतर होते चले गए।
2017 के बाद टीम ICC चैम्पियंस ट्रॉफी के लिए क्वालिफाई नहीं कर सकी। 2019 के वर्ल्ड कप में टीम क्वालिफायर स्टेज से पहुंची, वहां भी टीम को अफगानिस्तान के खिलाफ हार मिली। 2021 में टीम टी-20 वर्ल्ड के सुपर-12 स्टेज से बाहर हो गई और 2022 में तो उन्हें सुपर-12 स्टेज तक में जगह नहीं मिली।
2023 वनडे वर्ल्ड कप से पहले टीम ने एक बार फिर क्वालिफायर स्टेज खेला, लेकिन इस बार सुपर-6 स्टेज ही क्लियर नहीं कर सकी। 6 टीमों के पॉइंट्स टेबल में टीम पांचवें नंबर पर रही, उनसे आगे जिम्बाब्वे, स्कॉटलैंड, नीदरलैंड्स और श्रीलंका की टीमें रहीं।
बॉलर्स के साथ टीम के बैटर्स का प्रदर्शन भी कमजोर रहा। लारा और चंद्रपॉल ने साल 2000 के बाद ज्यादा क्रिकेट नहीं खेला। क्रिस गेल एकमात्र खिलाड़ी रहे, जिन्होंने वनडे में 10 हजार रन पूरे किए। इनके अलावा कोई बैटर वनडे और टेस्ट में 6 हजार रन का आंकड़ा भी नहीं छू सका।
डाउनफॉल के क्या कारण रहे?
5 पॉइंट्स में वेस्टइंडीज क्रिकेट के डाउनफॉल को समझते हैं...
ग्राफिक में देखें वेस्टइंडीज क्रिकेट के डाउनफॉल के कारण...
खबर में आगे बढ़ने से पहले हमारे इस पोल में अपनी राय देते चलिए...
तीनों फॉर्मेट में हालात खराब...
टी-20 में 2018 से 60% मैच गंवाए 
वेस्टइंडीज टीम साल 2000 से पहले तक अपने तेज गेंदबाजों की वजह से वर्ल्ड क्रिकेट पर राज कर सकी। साल 2004 में टी-20 क्रिकेट के आने से विंडीज के बैटर्स को भी पहचान मिली, जो सबसे छोटे फॉर्मेट में लंबे-लंबे छक्के मारने के लिए पहचाने जाने लगे। क्रिस गेल, आंद्रे रसेल, कार्लोस ब्रेथवैट, ड्वेन ब्रावो, कायरन पोलार्ड, निकोलस पूरन, डैरेन सैमी इस टीम के कुछ टॉप बैटर्स हैं।
इनके दम पर टीम ने 2012 और 2016 में टी-20 वर्ल्ड कप जीता, लेकिन अब हालात खराब हो गए। टीम ने 2006 में टी-20 क्रिकेट खेलना शुरू किया। 2011 तक टीम को 33 में से 13 ही मैचों में जीत मिली। लेकिन 2012 से 2017 तक इस फॉर्मेट में टीम ने 54.24% टी-20 मुकाबले जीते। टीम ने 59 मैच खेले और केवल 23 हारे। 2018 से अब तक टीम ने 87 मैच खेल लिए, लेकिन उन्हें 28 में ही जीत मिल सकी। टीम ने इस दौरान 52 मुकाबले गंवा भी दिए।
वनडे में 75% से 39% जीत तक पहुंचे
शुरुआती 3 वर्ल्ड कप के फाइनल में पहुंचने के बाद वेस्टइंडीज टीम लगातार वनडे फॉर्मेट में बिखरती चली गई। 1973 में पहला वनडे मैच खेलने के बाद 1987 तक टीम ने 148 मैच खेले और 110 में जीत हासिल की। 1988 से 2002 तक टीम ने 312 मैच खेले, 156 जीते और 143 गंवाए। जीत परसेंट 50% का रहा।
2003 से 2017 तक वेस्टइंडीज ने 310 मैच खेले और 175 में टीम को हार मिली। टीम ने करीब 57% मैच गंवाए और महज 114 में जीत हासिल की। 2018 से अब तक तो टीम 94 मुकाबलों में 37 ही जीत सकी। इनमें स्कॉटलैंड, अफगानिस्तान, नीदरलैंड और जिम्बाब्वे जैसे देशों के खिलाफ हार भी शामिल है। जिस कारण टीम 48 साल में पहली बार वनडे वर्ल्ड कप हिस्सा भी नहीं बन सकेगी।
ऑस्ट्रेलिया-इंग्लैंड को विदेश में टेस्ट सीरीज हराई, अब भारत को अपने घर में नहीं हरा पा रहे 
टेस्ट क्रिकेट में वेस्टइंडीज क्रिकेट टीम का दबदबा 1998 तक रहा। 2001 तक टीम के सभी प्रीमियम पेसर्स रिटायर हो गए। इसी के चलते 2003 से अब तक टीम ने 178 मैच खेले, लेकिन 21% यानी 38 में ही जीत मिल सकी। टीम 2003 से भारत को एक भी टेस्ट मैच तक नहीं हरा सकी है।
1953 से 2002 तक टीम का गोल्डन पीरियड रहा। 1953 से 1977 तक टीम ने 136 मैच खेले और 45 में जीत हासिल की। टीम ने महज 28% मुकाबले गंवाए। 1978 से 2002 तक टीम ने 215 मैच खेले, 87 में जीत और महज 57 में टीम को हार मिली। इस दौरान टीम के 71 मैच ड्रॉ रहे।
लेकिन 2003 के बाद टीम 21% मैच ही जीत सकी। इतने बुरे हालात तो टीम के शुरुआती फेज में भी नहीं थे। 1928 से 1952 तक टीम ने 42 मैच खेले और करीब 29% में जीत हासिल की थी।
वेस्टइंडीज में क्रिकेट रेवोल्यूशन की जरूरत 
वेस्टइंडीज के क्रिकेट के राइज एंड फॉल को हमने जाना, लेकिन सुधार कैसे होगा? इस सवाल का जवाब वेस्टइंडीज के ही दिग्गज कॉमेंटेटर और पूर्व तेज गेंदबाज इयन बिशप ने दिया।
वर्ल्ड कप क्वालिफायर में टीम की हार पर उन्होंने कहा था, 'कोच बदला, कप्तान बदला, मैनेजमेंट भी बदला, लेकिन नतीजे नहीं बदले। हमें क्लियर प्लान की जरूरत है, जहां खिलाड़ियों को पता हो कि फर्स्ट क्लास और रीजनल क्रिकेट से अंडर-18 और इंटरनेशनल लेवल तक कैसे पहुंच सकेंगे। बोर्ड को सही स्ट्रक्चर और अलग ब्रांड की क्रिकेट खेलने पर फोकस करना होगा ताकि बेहतर नतीजे मिल सकें।'
यानी वेस्टइंडीज को बड़े स्तर पर अपने बुनियादी स्ट्रक्चर में बदलाव करने की जरूरत है। जहां युवा खिलाड़ियों को क्रिकेट शुरू करने पर भविष्य की चिंता कम और अपॉर्चुनिटी ज्यादा नजर आए।
वेस्टइंडीज दौरे से जुड़ी ये खबरें भी पढ़ें...
क्रिकेट किंग था वेस्टइंडीज, 29 टेस्ट सीरीज तक हारा नहीं
लगातार गर्त में जा रही वेस्टइंडीज टीम की स्थिति हमेशा ऐसी नहीं रही थी। इस सदी में लगातार डिक्लाइन देखने वाली इस टीम ने पिछली सदी में करीब 20 साल तक क्रिकेट की दुनिया पर राज किया था। पूरी खबर पढ़ने के लिए यहां क्लिक करें...
कैरेबियाई टीम पर लगातार 9वीं सीरीज जीत का मौका, डेब्यू करेंगे यशस्वी जायसवाल
टीम इंडिया आज से वेस्टइंडीज के खिलाफ वर्ल्ड टेस्ट चैंपियनशिप 2023-25 में अपने अभियान का आगाज करेगी। दो टेस्ट की सीरीज का पहला मुकाबला आज शाम 7:30 बजे से खेला जाएगा। मुकाबले में युवा यशस्वी जायसवाल टेस्ट डेब्यू करेंगे। दोनों टीमें चार साल बाद टेस्ट में एक-दूसरे का सामना करेंगी। आखिरी बार दोनों टीमें साल 2019 में आमने-सामने हुई थीं। पूरी खबर पढ़ने के लिए यहां क्लिक करें...